SKRIFTLIG FORESPØRGSEL E-1641/00

af Alejandro Agag Longo (PPE-DE) til Kommissionen

(29. maj 2000)

Om: Inflation i euroområdet

Der synes at herske almindelig enighed om, at dels udviklingen i oliepriserne og dels euroens lave kurs er de vigtigste årsager til det inflationspres, som Den Europæiske Centralbank har ønsket at undgå med de renteforhøjelser, den for nylig har foretaget. I betragtning af at Kommissionen formodentlig arbejder med nøjagtige data, når den udarbejder sine analyser og beregninger, og af hensyn til større gennemsigtighed, kunne Kommissionen da afklare, hvilken del af prisstigningen i Den Europæiske Union der efter dens opfattelse gennemsnitligt skyldes stigningen i oliepriserne og den importerede inflation som følge af den vedvarende nedskrivning af euroen?

Svar afgivet på Kommissionens vegne af Pedro Solbes Mira

(7. juli 2000)

De seneste tilgængelige harmoniserede data for forbrugerpriserne i EU er fra april 2000. Den årlige inflationsrate for forbrugerpriserne i euroområdet var i april 2000 på 1,9 % (i forhold til samme periode året før). Forbrugerpriserne på energiprodukter (f.eks. benzin, elektricitet, fyringsolie osv.) steg med 10,5 % i forhold til året før. Dette skyldtes dels stigninger i energiafgifterne i visse medlemsstater, navnlig Tyskland, dels højere oliepriser. Forbrugernes udgifter til energi tegner sig for omkring 9 % af de samlede udgifter til konsum, som er indeholdt i det harmoniserede forbrugerprisindeks for euroområdet. Den mekaniske indvirkning på forbrugerpriserne på energiprodukter bidrog med omkring 0,9 procentpoint (dvs. 9 % x 10,5 %) til den årlige stigningstakt i forbrugerpriserne i april 2000. Forbrugerpriserne på kerneprodukter, eksklusive energiprodukter og sæsonbestemte fødevarer, steg med 1,2 % i april 2000 i forhold til året før.

Den væsentligste årsag til stigningen i forbrugerpriserne på energiprodukter har været stigningen i oliepriserne på verdensmarkedet. I perioden april 1999 til april 2000 steg oliepriserne fra 15,3 til 23,3 USD for en tønde, dvs. med 52 %. Målt i euro steg oliepriserne endnu mere, nemlig fra 14,3 til 24,6 (dvs. med 72 %), hvilket skyldes euroens svækkelse over for dollaren. Disse tal antyder, at udsvingene i oliepriserne på verdensmarkedet (målt i dollar) tegnede sig for mellem to tredjedele og tre fjerdedele af stigningen i oliepriserne målt i euro indtil april 2000, medens valutakursudsving tegnede sig for resten.

Euroens værdiforringelse har presset importpriserne i euroområdet op, også på andre varer end energiprodukter, men det kan ikke med sikkerhed fastslås, i hvilket omfang værdiforringelsen har påvirket priserne på varer og tjenesteydelser uden for energisektoren. På dette tidspunkt lader det dog ikke til, at stigningerne i importpriserne i fuldt omfang er blevet væltet over på forbrugerpriserne. Priserne på industrivarer uden for energisektoren, som kan forventes at være mest påvirkelige af ændringer i euroens værdi udadtil, stiger stadig i et afdæmpet tempo i euroområdet, uden at der er klare tegn på en decideret opadgående tendens (forbrugerpriserne på industrivarer uden for energisektoren var i april 2000 steget med 0,6 % i forhold til året før, hvilket var det samme som i december 1999).